Аднак трэба зазначыць, што ў другім выпуску вядомай манаграфіі Яўхіма Карскага “Беларусы” (1911 г.) аўтар адзначае, што на паўднёвай тэрыторыі Беларусі ўніз ад Гародні і Наваградка (гаворкі Слуцкага, Мазырскага, Рэчыцкага і іншых паветаў) распаўсюджана сінтэтычная форма будучага часу дзеясловаў незакончанага трывання кшталту запрашацьмуць, хадзіцьма, чытацьму. Карскі аспрэчвае ўкраінскае паходжанне гэтай з’явы і падкрэслівае яе арэальны – беларуска-ўкраінскі – характар (дарэчы, ва ўкраінскай мове гэтыя формы з’яўляюцца нарматыўнымі).